COMUNICAT DE PRESĂ

**„CARTEA DIN WEEK-END”**

**O CAMPANIE ONLINE DE PROMOVARE A LITERATURII ROMÂNE ÎN ITALIA**

Din dorința de a-i aduce pe scriitorii români mai aproape de publicul italian și pornind de la ideea că începând cu anul 2022, în data de 15 februarie se sărbătorește Ziua Națională a Lecturii, Accademia di Romania din Roma, în parteneriat cu AIR – Associazione Italiana di Romenistica, Biblioteche di Roma, Biblioteca Europeană din Roma și editurile: Besa Muci Editore (Nardò), Castelvecchi Editore, Criterion Editore, Elliot Edizioni, Edizioni Mediterranee, Il Cerchio Edizioni, Sandro Tetti Editore și Voland Edizioni (Roma), FVE Editori, Il Saggiatore, Mimesis Edizioni și Rediviva Edizioni, (Milano), Spider & Fish (Florența), La Scuola di Pitagora (Napoli), Gilgamesh Edizioni (Mantova) și Neo Edizioni (Castel di Sangro – Aquila), lansează proiectul „**CARTEA DIN WEEK-END**”, o campanie online de promovare a autorilor români traduși și publicați la edituri italiene în perioada 2019-2022. Parteneri media: TVR Internațional, Radio România Cultural, Radio România Internațional – secția italiană, Observator Cultural, Bookhub, Literomania, Agenția de Carte, revista online Orizonturi Culturale Italo-Române, Roma Multietnica și Più Culture.

*Cartea din Week-end*, proiect online gândit special pentru pasionații de citit, va oferi publicului fragmente din volumele incluse, scurte biografii ale autorilor, recenzii apărute în ziarele italiene, dar și mărturii video ale editorilor, criticilor și traducătorilor italieni privind motivația lor de a publica și promova autorii români pe piața literară italiană. Pe parcursul anului 2022, în fiecare zi de **joi, de la ora 16:00**, pe canalele de promovare ale Accademia di Romania in Roma: pagina de Facebook: <https://www.facebook.com/AccademiaDiRomania> și Instagram: <https://www.instagram.com/accadromania/>, vor fi prezenți clasici ai literaturii române și scriitori contemporani, cu volume de beletristică, eseistică literară și filozofică, poezie, dramaturgie, dar și cu titluri de istoriografie, memorialistică sau istoria artei. Impresionanta serie de autori ale căror opere au fost traduse în ultimii patru ani numără nume precum: Mircea Cărtărescu, Aura Christi, Emil Cioran, Mircea Eliade, Mihai Eminescu, Claudiu M. Florian, Valeriu Nicolae, Constantin Noica, Marta Petreu, Ion Pop, Ioan-Aurel Pop și Eugen Uricariu **(2019)**; Paul Celan, Emil Cioran, Mihail Dobre, Sidonia Drăgușanu, Benjamin Fondane, Matila Ghika Costiescu, Nae Ionescu, Mircea Ivănescu, Ioana Pârvulescu, Liviu Rebreanu și Ion Vartic **(2020)**; Ana Blandiana, Ion Luca Caragiale, Matei Călinescu, Mircea Cărtărescu, Emil Cioran, Ana Danca, Alina Diaconu, Nicolae Iorga, Mihaela Mamali Demetrescu, Liliana Nechita, Tatiana Niculescu, Cezar Petrescu, Lucia Ileana Pop, Doina Ruști, Ioan Slavici, Dumitru Țepeneag, Eugen Uricariu, Gilda Vălcan și Matei Vișniec **(2021)**;Cătălin Pavel și Duiliu Zamfirescu **(2022)**. De asemenea, clipuri video dedicate acestui proiect literar de promovare a literaturii române în Italia vor fi prezentate și pe canalul YouTube al Accademia di Romania in Roma: <https://www.youtube.com/channel/UCx3mbQAqUyDulSr7-mO3NKw>. Lista volumelor scriitorilor români publicate în Italia, în perioada 2019-2022, poate fi consultată accesând site-ul: <https://www.icr.ro/roma/cartea-din-week-end>.

**ACCADEMIA DI ROMANIA DIN ROMA**

Tel. +39.06.3201594; e-mail. [accadromania@accadromania.it](mailto:accadromania@accadromania.it)